Lukács Lívia méltatása

Nagymaros Önkormányzatának Képviselő-testülete 2010-ben a kitüntetésekről szóló önkormányzati rendelet módosításával alapította meg az önkormányzat által fenntartott intézményekben és a Polgármesteri Hivatalban végzett kiemelkedő szakmai munka elismerésére Nagymaros Város Közszolgálatáért elismerő oklevelet.

A rendelet 11. § (2) bekezdése szerint az elismerő oklevelet olyan közalkalmazottak és köztisztviselők kaphatják meg, akik legalább 10 éve állnak alkalmazásban a városi önkormányzat által fenntartott intézményben (Polgármesteri Hivatalban) és munkájukat elismerésre érdemes színvonalon látják el.

Nagy örömet jelent számomra, amikor a Nagymaros Város Közszolgálatért elismerő oklevelet a Képviselő-testület egy kollégámnak javasolja adományozni, és különösen az, ha a döntés egyhangú szavazattal születik meg, mint a jelenlegi díjazott, Lukács Lívia esetében.

A döntés meghozatalakor a Képviselő-testület részéről a több mint 20 éves munkaviszony, a precíz, pontos, lelkiismeretes munkavégzés, empátia, magas fokú szakmaiság hangzott el érvként, melyet magam is csak megerősíteni tudok.

Lívi 1995. szeptember 1-től kezdett a hivatalban dolgozni, első gyermeke megszületését követően, szülési szabadságról visszatérve.

Emlékszem még, ahogy Kata Sándorné, Csöpi néni ajánlotta a „Honti Jancsi menyeként” a pénzügyi csoport megüresedett munkaköre betöltésére. Csöpi néni ajánlása ebben az esetben is jónak bizonyult.

A munkakörébe – amin ma már biztos sokan meglepődnek – ekkor az intézményi étkezési térítési díjak számláinak kiállítása, beszedése, nyilvántartása, könyveléshez adatszolgáltatás, közműfejlesztési hozzájárulások, szennyvízcsatorna érdekeltségi hozzájárulások beszedése, nyilvántartása tartozott.

2001 januárjában letette a közigazgatási alapvizsgát.

Heinczingerné, Cseresznye Marika nyugdíjba vonulását követően vette át a hatósági ügyintézői munkakör ellátását, amelyet azóta is ellátott. Ehhez kapcsolódott az első jelentős munka melletti továbbtanulása, hiszen 2006-ban szociális, gyermek és ifjúságvédelmi ügyintézői szakképzettséget szerzett.

Munkakörébe a szociális támogatásokkal – akkor még mindegyikük önkormányzati hatáskörbe tartozott – így különösen átmeneti segélyezés, lakásfenntartási támogatás, közgyógyellátás, gyógyszersegély, gyermekvédelmi támogatás, beiskolázási segély, étkezési segély, temetési segély, köztemetés, kapcsolatos teljes körű feladatok ellátása (kérelmek fogadása, döntés előkészítés, határozathozatal, a döntések megküldése, a támogatások kifizetése iránti intézkedés, elszámolások készítése.

Emellett ellátta a mozgáskorlátozottakkal, hadigondozással kapcsolatos ügyeket, a hagyatéki leltár felvételével kapcsolatos feladatokat, a méhészeti, kereskedelmi igazgatási feladatokat, üzletek működési engedélyezés is, egy munkakörben.

A járási hivatalok megalakulása, a hatáskörök egy részének átcsoportosítása a feladatait jelentősen nem érintette, hiszen a hely- és emberismeretet, alapos döntés előkészítést igénylő szociális támogatások mellett a hagyatéki, méhészeti, kereskedelmi ügyek is maradtak jegyzői-önkormányzati hatáskörben.

Ezek mellé vállalta önként munkaköre mellett az anyakönyvvezetői feladat ellátását, amikor Valentin Annabella szülési szabadságra ment. A feladat elvégzéséhez a második jelentős továbbképzésre volt szükség, hiszen munka mellett 160 órás anyakönyvi tanfolyamot kellett elvégeznie, melynek végén eredményes anyakönyvi szakvizsgát tett 2013. decemberében.

Anyakönyvvezetői munkásságát az ifjú párok megelégedettsége mellett 100 házasságkötésben való közreműködés mutatja.

Nem okozott nehézséget számára a bevezetésre kerülő elektronikus anyakönyvi rendszer, a központi címregiszter, a választási informatikai rendszer elsajátítása sem.

A kezdetektől fogva közreműködött a választási feladatok lebonyolításában, évekig szavazatszámláló bizottság mellett jegyzőkönyvvezetőként, majd 2013-tól a Helyi Választási Iroda tagjaként a választások előkészítésével, ajánlások ellenőrzésével, a névjegyzék vezetésével, a választásnapi feladatokat, az eredmények rögzítését látta el.

A két évtizedes munka elismerése, a köszönet mellett a sajnálatomat is ki kell fejezni a Képviselő-testülethez hasonlóan, hiszen Lívi közel 22 év után a váltás mellett döntött, munkáját július 1-től a Váci Járási Hivatal Hatósági Osztályán folytatja.

A vázlatszerűen elhangzottak alapján is látható, hogy a kitüntetési rendelet feltétele – olyan közalkalmazottak és köztisztviselők kaphatják meg, akik több mint 10 évig a munkájukat elismerésre érdemes színvonalon látják el – Lívi esetében teljes mértékben teljesült.

A kitüntetéshez ezúton is gratulálok, további szakmai munkájához sok sikert kívánok.